DA Den Europæiske Unions Tidende C 186/28

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 186/12

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ALUBIA DE LA BAÑEZA-LEÓN«

EF-Nr.: ES-PGI-0005-0492-06.09.2005

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Subdirecc. general de calidad diferenciada y agric. ecológica, dirección general de industria y mercados alimentarios, secretaría general de medio rural, ministerio de medio ambiente y medio rural y marino Adresse: Paseo Infanta Isabel, 1 28071 Madrid ESPAÑA Tlf. +34 913475394 Fax +34 913475410 E-mail: sgcaproagro@mapya.es

2. Ansøgende sammenslutning:

Navn: Promotora Pro-IGP Alubia de León Adresse: Plaza San Marcos, 6 1o (Cámara Agraria) 24002 León ESPAÑA Tlf. +34 987226140 Fax +34 987272840 E-mail: agraria@camaraleon.e.telefonica.net Sammensætning: Producent/forarbejdningsvirksomhed ( X ) Andet ( )

3. Produktets art:

Kategori. 1.6: Bælgfrugter

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Alubia de La Bañeza-León«

4.2. Beskrivelse:

Det beskyttede produkt omfatter tørre bønner fra bønnebælge (Phaseolus vulgaris L., underart Papilionaceae, bælgfrugt til menneskeføde) af de lokale sorter Canela, Plancheta, Riñón menudo og Pinta.

Kendetegnene ved bønnerne af disse sorter, som er indbyrdes meget forskellige, er følgende:

Det tørrede produkts morfologiske karakteristika: — Canela er nyreformet og aflang, med ensartet kanelfarve; 100 bønner vejer 50-62 gram — Plancheta har oval form og hvid farve; 100 bønner vejer 44-52 gram — Pinta har en afrundet form og er kanelfarvet med granatfarvede pletter; 100 bønner vejer 51-67 gram — Riñón Menudo har oval nyreform og hvid spættet farve; 100 bønner vejer 41-57 gram

Det tørrede produkts fysiske og kemiske karakteristika: Optagelsen af destilleret vand ved en temperatur på 10-15 °C i 10 timer er på over 100 %.

Organoleptiske karakteristika: — Canela: Når bønnerne er kogt, er de fortsat overvejende hele, med glat, blød skal, blød og let cremet frøhvide, en anelse grynede og lettere melede. — Plancheta: Når bønnerne er kogt, er de fortsat overvejende hele, med glat og blød skal, meget blød og cremet frøhvide, en anelse grynede og let melede. — Pinta: Når bønnerne er kogt, er mange af dem hele, med glat blød skal, blød og cremet frøhvide, en anelse grynede og lettere melede. — Riñón menudo: Når bønnerne er kogt, er mange af dem hele, med meget glat, halvhård skal, blød og let cremet frøhvide, en anelse grynede og lettere melede.

De tørrede bønner er af klassen »ekstra«, jf. bekendtgørelse af 16. november 1983 om godkendelse af kvalitetsstandarder for visse tørrede bælgfrugter (BOE (spansk lovtidende) nr. 275, af 17. november 1983) eller standarder, som erstatter disse; de emballeres i polyethylen, klæde eller papir og opbevares under almindelige miljøforhold.

4.3. Geografisk område:

Produktionsområdet på 5 456 km2 befinder sig i 98 kommuner i provinsen León og omfatter landbrugsdistrikterne Astorga, El Páramo, Esla-Campos, La Bañeza, La Cabrera og Tierras de León samt 20 kommuner i distriktet Benavente-Los Valles, der ligger i naboprovinsen Zamora.

Det omfatter følgende kommuner, grupperet efter provinser og landdistrikter:

Provinsen León: Distriktet Astorga: Astorga, Benavides, Brazuelo, Carrizo, Hospital de Órbigo, Las Omañas, Llamas de la Ribera, Magaz de Cepeda, Mancomunidad de Quintana del Castillo y Villagatón, Quintana del Castillo, San Justo de la Vega, Santa Colomba de Somoza, Santiago Millas, Turcia, Val de San Lorenzo, Valderrey, Villagatón, Villamejil, Villaobispo, Villarejo de Órbigo og Villares de Órbigo. Distriktet El Páramo: Ardón, Bercianos del Páramo, Bustillo del Páramo, Chozas de Abajo, La Antigua, Laguna Dalga, Laguna de Negrillos, Pobladura de Pelayo García, Pozuelo del Páramo, Roperuelos del Páramo, San Adrián del Valle, San Pedro Bercianos, Santa María del Páramo, Santa Marina del Rey, Urdiales del Páramo, Valdefuentes del Páramo, Valdevimbre, Villadangos del Páramo, Villazala og Zotes del Páramo. Distriktet Esla-Campos: Algadefe, Cabreros del Río, Campo de Villavidel, Cimanes de la Vega, Corbillos de los Oteros, Cubillas de los Oteros, Fresno de la Vega, Mansilla de las Mulas, Mansilla Mayor, Onzonilla, San Millán de los Caballeros, Santas Martas, Toral de los Guzmanes, Valencia de Don Juan, Vega de Infanzones, Villademor de la Vega, Villamañán, Villamandos, Villanueva de las Manzanas, Villaornate y Castro, Villaquejida, Villasabariego og Villaturiel. Distriktet La Bañeza: Alija del Infantado, Castrillo de la Valduerna, Castrocalbón, Cebrones del Río, Comunidad de Riego de la Vega y Villamontán de la Valduerna, Comunidad de Soto de la Vega y Villazala, Destriana, La Bañeza, Palacios de la Valduerna, Quintana del Marco, Quintana y Congosto, Regueras de Arriba, Riego de la Vega, San Cristobal de la Polantera, San Esteban de Nogales, Santa Elena de Jamuz, Santa María de la Isla, Soto de la Vega og Villamontán de la Valduerna.

Distriktet La Cabrera: Castrocontrigo og Luyego. Distriktet Tierras de León: Cimanes del Tejar, Gradefes, León, San Andrés del Rabanedo, Santa Colomba de Curueño, Santa María de Ordás, Santovenia de la Valdoncina, Sariegos, Valdefresno, Valdepolo, Valverde de la Virgen, Vegas del Condado og Villaquilambre.

Provinsen Zamora: Distriktet Benavente y los Valles: Alcubilla de Nogales, Arcos de la Polvorosa, Arrabalde, Benavente, Castrogonzalo (kun vest for floden Esla), Coomonte, Fresno de la Polvorosa, La Torre del Valle, Maire de Castroponce, Manganeses de la Polvorosa, Matilla de Arzón, Morales de Rey, Pobladura del Valle, San Cristóbal de Entreviñas, Santa Colomba de las Monjas, Santa Cristina de la Polvorosa, Santa María de la Vega, Villabrázaro, Villaferrueña og Villanueva de Azoague (kun vest for floden Esla)

4.4. Bevis for oprindelse:

Kontrolinstansen »Consejo Regulador« sørger for at overvåge og kontrollere, at produktion, oplagring, emballering samt bønnernes kvalitet er i overensstemmelse med varespecifikationen. Bønnerne skal stamme fra dyrkningsarealer, der ligger i det produktionsområde, der er opført i kontrolinstansens matrikelregister. Bønnerne må kun behandles i lager- og emballeringsvirksomheder, der er opført i kontrolinstansens relevante registre. Dyrkningsarealerne, lagrene og industrianlæggene skal kontrolleres, før de registreres, og skal derefter vurderes regelmæssigt for at opretholde registreringen hos kontrolinstansen. Når produktet flyttes mellem landbrugere, lagre og registrerede industrianlæg, skal det være ledsaget af dokumenter, som kontrolinstansen har udstedt til dette formål. Kun bønner, der har været gennem alle kontrolforanstaltninger, må markedsføres med kontrolinstansens etiket for oprindelsesgaranti. Kontrolinstansen udleverer et vist antal kontroletiketter til emballerings- og forarbejdningsindustrierne afhængigt af det antal bønner, de modtager, og emballeringskapaciteten.

4.5. Produktionsmetode:

På dyrkningsarealerne: Dyrkningsarealerne skal enten være kunstigt vandede eller uvandede og meget kølige. Bønnerne indgår i afgrødevekslingen mindst hvert andet år. Såsæden skal stamme fra »fedtfri« afgrøder og skal være underkastet en behandling mod kornsnudebiller, alt sammen under kontrolinstansens kontrol. Såningen foretages i foråret med en tæthed på op til 190 000 planter/ha. Bønnehøsten finder sted i august, september eller oktober, når bønnerne er fysiologisk modne.

I lagrene: Oplagringen kan foretages af landbrugerne eller af andre operatører, så længe det undgås, at forskellige partier bønner blandes; de bør være fysisk adskilt.

Lagrene skal opfylde de gældende tekniske og sanitære forskrifter.

I emballeringsindustrierne:

Bønnerne underkastes kontrol af råvarens kvalitet; de fordeles i ensartede partier og undergår en første rensning, behandling mod kornsnudebiller, sortering og klassifikation, fjernelse af bønner med fejl, emballering med dosseringsmaskiner, endelig kvalitetskontrol og etikettering, herunder anbringelse af kontrolinstansens specifikke kontroletiketter.

4.6. Tilknytning:

Omdømme:

Allerede tilbage i 1570 blev der handlet med bønnerne »Alubias de la Bañeza« på de berømte markeder i Medina del Campo; bønnerne kom udelukkende fra landarbejderne i distriktet.

I Ensenada-matrikelbogen for året 1752 står der, at der hver lørdag året rundt blev holdt markeder i La Bañeza, og at disse bønner var en af de varer, der dér blev handlet med.

I »Diccionario geográfico, estadístico e histórico de España y sus posesiones de ultramar (1846-1850)«, af Pascual Madoz, oplyses det, at der blev dyrket bønner i León ifølge en optælling i 1799: »… i provinsen er der produceret 2 102»fanegas« (hver svarende til 55-56 liter, i alt 126 120 kg) bønner, vurderet til 63 060 spanske realer«. Der angives også tal vedrørende forbruget i byen León i femårsperioden 1835-1839. Bønner er den bælgfrugt, der har det største forbrug (0,21 fanegas/12,6 kg pr. indbygger pr. år), efterfulgt af kikærter (0,09 fanegas/5,4 kg) og fladbælge (0,03 fanegas/1,8 kg).

Årsfortegnelsen for Spanien i 1912, af Bailly-Baillière, indeholder ud over en henvisning til bønner som en af de vigtigste afgrøder i adskillige kommuner i retskredsen La Bañeza også en reklame, som lyder således: »Ceferino Martín — La Bañeza — Korn, grøntsager, uld, blår, kartofler og udvalgte bønner, som er tildelt guldmedalje«.

I »La provincia de León« (generel guide) af José Mourille Lopez, 1928, står der om området La Bañeza, at »de bønner, der eksporteres i store mængder, gør dette område berømt«.

I øjeblikket vises produktets berømmelse bl.a. ved, at det er medtaget i diverse officielle kataloger vedrørende fødevarekvalitet, f.eks. den spanske fortegnelse over traditionelle produkter fra 1996, der er udarbejdet af ministeriet for landbrug, fiskeri og fødevarer og finansieret af Europa-Kommissionen.

På samme måde indeholder fortegnelsen over landbrugsprodukter af høj kvalitet, som lokalregeringen for Castilla y León har udarbejdet i 2001, to sider om dette produkt.

Senest kan man finde fire sider om disse bønner i provinsen Leóns guide over kvalitetsfødevarer, den såkaldte »León al Gusto«, der er finansieret af EUGFL, Udviklingssektionen.

Hvad angår reklame over for udlandet, kan man i landbrugsministeriets »Guide of the Best Fruits and Vegetables« også finde to sider herom.

På internettet giver søgninger på Google næsten 300 referencer, primært til gastronomiske sider, turistsider, Wikipedia osv. Produktet har også stor betydning på det sociale område, hvilket fremgår af den omstændighed, at der findes et museum for bønnen i la Bañeza og en gastronomisk sammenslutning for »Alubia de La Bañeza-León«, som ledes af den nuværende præsident for Revisionsretten.

På markederne vidner den store prisforskel i forhold til andre bønner, der ikke er omfattet af en beskyttet geografisk betegnelse, om forbrugernes store værdsættelse af bønnen.

Naturbestemte faktorer

De karakteristika, der kendetegner bønnerne fra La Bañeza-León, er forbundet med klima- og jordbundsforholdene i området og med plantematerialet, som er tilpasset miljøet.

Klima: Hvad angår temperatur og fugtighed er området klart forskelligt fra området mod øst og med hensyn til fugtighed også forskelligt fra områderne mod nord og vest. Den gennemsnitlige nedbørsmængde i bønnernes dyrkningsperiode er netop tilpas til, at bønneplanten kan udvikle sig korrekt, da den dyrkes enten med kunstvanding eller på meget kølige dyrkningsarealer uden vanding. Det moderate fugtighedsniveau beskytter generelt planten mod svampesygdomme, forudsat at dyrkningen og især kunstvandingen håndteres korrekt.

Jordbund: Jordbunden i området har overvejende en løs eller løs og sandholdig struktur med moderat lerindhold, neutral eller sur pH, højt indhold af organisk materiale og meget lavt carbonatindhold. Generelt giver jordbunden bønnerne en høj vandabsorbtion, et lavt askeindhold og bedre organoleptiske egenskaber efter kogning, navnlig en glattere skal og en mere melet og ugrynet frøhvide.

Plantemateriale: Den traditionelle, løbende dyrkning af disse bønnesorter i årenes løb har medført både en naturlig udvælgelse som følge af de agroklimatiske forhold og en udvælgelse foretaget af landbrugerne, som på de bedste dyrkningsarealer altid udvælger de bønner, der er af højeste kvalitet og mest ensartede til såning af den kommende høst.

Menneskelige faktorer

Landbrugerne er i kraft af mange generationers erfaring i stand til at identificere, hvilke dyrkningsarealer der er mest velegnede til bønnedyrkning, og de ved, hvordan de skal tilpasse deres dyrkningsmetoder for at opnå bønner af højeste kvalitet.

4.7. Kontrolinstans:

Navn: Consejo Regulador de la Indicación Geográfica Protegida »Alubia de La Bañeza-León« Adresse: Avenida Portugal s/n 24750 La Bañeza (León) ESPAÑA Tlf. +34 987641686 Fax +34 987641686 E-mail: alubiadelabanezaleon@telefonica.net

Kontrolinstansen »Consejo Regulador« for den beskyttede geografiske betegnelse »Alubia de La Bañeza-León« opfylder 1998-udgaven af EN-45011-standarden.

4.8. Mærkning:

Emballerings- eller forarbejdningsvirksomhedernes etiketter eller mærkninger skal være godkendt af kontrolinstansen. Der skal obligatorisk stå: Beskyttet geografisk betegnelse »Alubia de La Bañeza-León«, ledsaget af kontrolinstansens logo. Kontroletiketten, som skal være forsynet med en alfanumerisk kode, skal være udstedt af kontrolinstansen.

Kontrolinstansens logo ser således ud:

De produkter, hvori »Alubia de La Bañeza-León« indgår som råvare, også efter at have gennemgået en bearbejdning eller forarbejdning, kan afsættes i emballager med henvisning til nævnte betegnelse, f.eks. påskriften »Elaborado con Indicación Geográfica Protegida Alubia de La Bañeza-León« (fremstillet af »Alubia de La Bañeza-León« med beskyttet geografisk betegnelse). Dog må EU-logoet ikke anvendes, og følgende forhold skal overholdes:

a) »Alubia de La Bañeza-León« med beskyttet geografisk betegnelse udgør den eneste ingrediens i pågældende produktkategori.

b) De pågældende bearbejdnings- eller forarbejdningsvirksomheder skal være godkendt af kontrolinstansen, som kontrollerer, at den beskyttede betegnelse anvendes korrekt. Med henblik herpå udarbejder kontrolinstansen en ansøgningsformular med de nærmere betingelser for godkendelse. En godkendelse indebærer, at ansøgeren accepterer, at kontrolinstansen foretager den nødvendige kontrol for at sikre, at »Alubia de La Bañeza-León« kan spores.

Når der ikke udelukkende anvendes »Alubia de La Bañeza-León«, må den beskyttede betegnelse kun nævnes i ingredienslisten for produkter, som indeholder bønnerne, eller som er fremkommet ved bearbejdning eller forarbejdning heraf.